Erja Häkkinen todisti Monacon kuluista

Jutussa puitiin myös Sekom-yhtiöiden maksuja ja kulukirjauksia.



Yritys oli esimerkiksi vuonna 2006 maksanut monacolaiselle konsulttiyritykselle Silantille 296000 euroa. Syyttäjien mukaan laskutus ei ollut todellista.

Venäläismies kertoi oikeudessa, että konsulttiyritys järjesti sopimuskumppaneille miellyttäviä tilaisuuksia ja sopimukset allekirjoitettiin Monacossa. Näihin kuuluivat myös mm. formulakisat. Sekom teki yhteistyötä venäläisen telealan yrityksen kanssa.

Silantista pääosan omisti toinen pääsyytetty, 57-vuotias nainen. Hän kertoi järjestäneensä erilaisia tilaisuuksia Monacossa.

Oikeudessa kuultiin todistajana Mika Häkkisen silloista vaimoa Erja Häkkistä. Häkkiset asuivat samassa talossa naisen kanssa ja olivat tutustuneet naiseen. Häkkiset eivät sen takia veloittaneet osallistumisestaan naisen järjestämiin tilaisuuksiin mitään.

Erja Häkkisen mukaan tällaisiin tilaisuuksiin osallistuminen oli 2006-2007 heidän työtään. Naisen järjestämissä liiketapaamisissa oli venäläisiä ja kiinalaisia seurueita.

Erja Häkkisen mukaan vuoden 2006 lasku oli pieni. Jos esimerkiksi järjestetään vastaanotto 10-20 henkilölle, vajaan 300000 euron lasku on Monacon mittakaavassa pieni.

Jahdin vuokraaminen formulakisojen aikana maksoi 80000-100000 euroa päivältä.

96000 euron laskua vuodelta 2007 Häkkinen piti erittäin pienenä.

Oikeuden mukaan Erja Häkkisen tietämystä Monacon hintatasosta ei ollut syytä epäillä. Kun Häkkinen kertoi osallistuneensa tilaisuuksiin, niin niitä pidettiin todellisina. Kulukirjaukset eivät olleet perusteettomia.